Hollywood: Nuwe liefde vir dié twee sterre; hartroerende gebaar vir Chris HemsworthKanye West in November 2019. (Foto: Evan Agostini/Invision/AP, File) Maroela Media bied jou ’n opsomming van die week se jongste internasionale vermaaknuus. Dit blyk dat liefdesteleurstellings en morsige egskeidings nie Ye West (Kanye West) óf Brad Pitt se liefdesvlammetjies blus nie. West, wie se egskeiding met die werklikheidster, Kim Kardashian, twee maande gelede afgehandel is, het na bewering met die 28-jarige argitek, Bianca Censori, afgehaak. Dié kontroversiële kletsrymer het die afgelope paar maande telkemale die skindertonge laat klap met opspraakwekkende anti-semitiese uitlatings en raaiselagtige optrede. Hy is weens dié gebeure sy kontrak met Adidas, wat sy Yeezy-tekkies vervaardig het, en miljardêrstatus kwyt. Hoewel daar nog geen wettige huweliksertifikaat deur West óf Censori, wat in 2020 as argitek by Yeezy begin werk het, ingedien is nie, is die paartjie gekiek met skynbare trouringe wat aan hul ringvingers pryk. TMZ berig dat hulle tydens ’n private seremonie ewige trou aan mekaar beloof het. Brad Pitt. (Foto: Jordan Strauss/Invision/AP) ’n Ouderdomsgaping van byna 30 jaar stuit die broeiende romanse tussen Brad Pitt (59) en Ines de Ramon (30) glad nie. Dié paartjie is reeds op Oujaarsaand saam gewaar en het na bewering toe al ’n paar maande uitgegaan. De Ramon se egskeiding van The Vampire Diaries-akteur, Paul Wesley, is in September 2022 amptelik afgehandel. Dié egpaar was drie jaar getroud voordat hul paadjies geskei het. Pitt, wie se huwelik met aktrise Angelina Jolie in 2016 op die rotse beland het, is onlangs saam met De Ramon op ’n strand in Mexiko afgeneem. Die model, Chrissy Teigen, en haar man, John Legend, het pas hul derde kind, Esti Maxine Stephens, verwelkom. Luna en Miles saam met hul babasussie. (Foto: Chrissy Teigen/Instagram) “Die huis is besig en ons gesin kan nie gelukkiger wees nie,” het Teigen trots op Instagram geskryf. Teigen en Legend het in 2020 ’n babatjie, Jack, aan die dood afgestaan. Teigen was in daardie stadium 20 weke swanger. In 2022 het sy lank ná die traumatiese voorval bekend gemaak dat sy nie ’n miskraam gehad het nie, maar as’t ware ’n aborsie. Die egpaar het reeds twee kinders, Luna (6) en Miles (4). Die bekende fantasiereeks, Outlander, sal ná agt seisoene tot ’n einde kom. Die sewende seisoen van die Starz-reeks sal later vanjaar die skerms tref en dit sal uit 16 episodes bestaan. Dit is reeds bekend dat die agtste en laaste seisoen slegs uit 10 episodes sal bestaan. Hoewel dit die einde van dié reeks is, beteken dit die begin van ’n splinternuwe een. Outlander: Blood of my blood sal die storie van die hoofkarakter, Jamie Fraser (vertolk deur Sam Heughen), se ouers, Brian Fraser en Ellen Mackenzie, vertel. Hartroerende gebaar vir Chris Hemsworth Chris Hemsworth se vrou, Elsa Pataky, het ’n spesiale afspraak met haar man gereël om van sy ouderdomskwellinge te troos. Die 39-jarige Marvel-akteur het in 2022 uitgevind dat sy kanse om eendag Alzheimer se siekte te ontwikkel weens sy geensamestelling verhoog is. Palansky het besluit om haar soos die 87-jarige weergawe van haarself te laat grimeer sodat hy haar eendag sal kan onthou. ’n Video van die besonderse gebaar het miljarde mense se aandag getrek. Kyk die video hier: Have you seen the video of Chris Hemsworth & his wife (who dressed as an old lady) bcs she wants him to see the older her so maybe he'll remember her in the future? This is after they found out he has high risk of alzheimers & the disease could start to progress anytime ???????????? pic.twitter.com/z1PWoOZ0rV — zrnhs (@ZareenH_s) January 6, 2023 Bykomende bronne: Forbes, People, Elle, The Hollywood Reporter